Paîs Basc: indenant cu la repression e cu la mobilitazion popolâr
Restìn inmò a fevelâ dal Paîs Basc. Un dai procediments judiziaris plui grues e plui innomenâts inviâts cuintri dal panorame nazionalitari basc al è il cussì clamât “macrosumario 18/98” che, tai ultins agns, al à colpît gjornâi, associazions, grups e personis di ogni sorte che a àn come unic element in comun chel di jessi impegnâts inte difese dai dirits nazionâi e linguistics dal popul basc. La acuse e je simpri la stesse, ven a dî che di jessi “organics” a ETA, ancje se no si àn provis reâls di leams tra i imputâts e la organizazion armade basche. Si trate di une vicende che e je deventade aromai la testemoneance plui penze de repression inviade cuintri dal moviment nazionalitari basc e, magari cussì no, e va dilunc a zontâ cjapitui gnûfs. L’ultin, si riferìs a di une gnove operazion di polizie, inviade ai 30 di Novembar, che e à puartât al impresonament di une cincuantine di imputâts de inchieste 18/98. Ancjemò une volte, la operazion e je stade compagnade di iregolaritâts e violazions de procedure judiziarie, baste pensâ, par esempli, che i avocats de difese a àn podût viodi la ordenance di arest dome daspò di trê dîs e mieç che i arescj a jerin scomençâts. Par denunciâ cheste gnove azion repressive, domenie ai 2 di Dicembar, e je stade inmaneade a Bilbo / Bilbao une manifestazion di proteste che e à clamât dongje passe 25 mil personis. Une cifre pardabon grande se si pense che la iniziative e je stade imbastide in mancul di doi dîs e a front di une clime pesante di intimidazion. Simpri par protestâ cuintri dal impresonament massîf leât ae inchieste 18/98, ai 13 di Dicembar si è davuelte une ore di siopar dai lavoradôrs che in diviersis localitâts baschis, tant che Usurbil, Andoain, e Goizueta, a àn puartât a un bloc totâl o cuasi des ativitâts. Intant dal siopar miârs di personis si son dadis dongje tes citâts baschis plui gruessis par manifestâ cuintri dai arescj.
[Font: Gara, 03-04-13/12/2007]
fur_Latn fur_Latn oci_Latn